b'\n_START_ARTICLE_\nAlkol\xc3\xa5s\n_START_PARAGRAPH_\nEn alkol\xc3\xa5s er en anordning i et k\xc3\xb8ret\xc3\xb8j, som f\xc3\xb8reren er n\xc3\xb8dt til at puste i inden at k\xc3\xb8ret\xc3\xb8jet kan startes. Hvis m\xc3\xa5leren giver et udslag, som viser at f\xc3\xb8reren har indtaget mere alkohol end alkol\xc3\xa5sen er programmeret til at acceptere, forhindrer den at k\xc3\xb8ret\xc3\xb8jet kan startes. P\xc3\xa5 den m\xc3\xa5de kan antallet af trafikulykker reduceres._NEWLINE_Politikere i bl.a. Japan, Canada, Sverige og USA samt visse andre lande fors\xc3\xb8ger at g\xc3\xb8re alkol\xc3\xa5s obligatorisk i alle biler, som s\xc3\xa6lges til privat brug.\n_START_SECTION_\nKritik\n_START_PARAGRAPH_\nKritikere mener at alkol\xc3\xa5sen p\xc3\xa5 en m\xc3\xa5de modvirker sit eget form\xc3\xa5l, da den som vil k\xc3\xb8re beruset i stedet tager et andet k\xc3\xb8ret\xc3\xb8j eller fors\xc3\xb8ger at f\xc3\xa5 en \xc3\xa6dru person til at puste for sig. Det er forekommet, at berusede personer i stedet har k\xc3\xb8rt traktorer og gummigeder. Det er k\xc3\xb8ret\xc3\xb8jer, som p\xc3\xa5 trods af lavere hastigheder kan anrette alvorlige skader.\n_START_SECTION_\nTeknik\n_START_PARAGRAPH_\nEn alkol\xc3\xa5s reagerer, ligesom andre alkometre, p\xc3\xa5 \xc3\xa6tanol ved at ud\xc3\xa5ndingsluften passerer en br\xc3\xa6ndselscelle. Denne teknik indeb\xc3\xa6rer at alle emner som br\xc3\xa6ndselscellen kan reagere p\xc3\xa5, giver positivt udslag. Falsk positivt udslag er meget unormalt, men risikoen er til stede. Alkoholholdigt mundvand er \xc3\xa5rsag til falsk positivt udslag._NEWLINE_En \xc3\xa6ldre type l\xc3\xa5s af halvledertype kan reagere p\xc3\xa5 n\xc3\xa6sten hvad som helst. Der findes flere kendte tilf\xc3\xa6lde, hvor de har reageret p\xc3\xa5 personer som har kombineret en streng di\xc3\xa6t med h\xc3\xa5rd tr\xc3\xa6ning._NEWLINE_I en test af en prototype til Saabs alkol\xc3\xa5s, Alco key, som gennemf\xc3\xb8rtes af Aftonbladet i 2006 oph\xc3\xb8rte l\xc3\xa5sen med at fungere efter en nat i otte minusgrader.\n_START_SECTION_\nStandarder\n_START_PARAGRAPH_\nFor at sikre en h\xc3\xb8j kvalitet p\xc3\xa5 alkol\xc3\xa5se uden detaljekundskaber om teknikken har EU gennem sit standardiseringsorgan CENELEC udarbejdet to forskellige standarder: EN50436-1 til alkol\xc3\xa5se som kr\xc3\xa6ves for at have k\xc3\xb8rekort, og EN50436-2 til alkol\xc3\xa5se til forebyggende brug.'